American Made

American Made er en amerikansk spillefilm med manuskript av Gary Spinelli, regi av Doug Liman og kinematografi av César Charlone. 

Filmen er inspirert av livet til Barry Seal, en TWA-pilot som ble narkotikasmugler på 1980-tallet og som senere ble rekruttert som agent av DEA. Rollen som Seal spilles av Tom Cruise.

Sammendrag 
Pilot Barry Seal fra Baton Rouge flyr kommersielle fly for selskapet Trans World Airlines. I 1978 blir han rekruttert av CIA-agent som kaller seg Monty Schafer. Han ber Seal, som har smuglet kubanske sigarer inn i USA via Canada, om å fly hemmelige rekognoseringsoppdrag for CIA over Mellom-Amerika ved hjelp av et lite fly med kamera installert. Men Seal forteller sin kone Lucy at han fremdeles arbeider for TWA. På 1980-tallet ber Schafer om at Seal skal begynne som kurer mellom CIA og general Noriega i Panama. 

Under et oppdrag plukker Medellín-kartellet ham opp, og ber ham fly pakker med kokain når han skal returnere til USA. Seal går med på å fly kartellets kokain til Louisiana, og slipper stoffene over landsbygda i stedet for å lande ved en flyplass. CIA vender det blinde øye til narkotika-smuglingen, men DEA begynner å følge med på Seal. For å unngå myndighetene, velger Seal og familien flytte til en avsidesliggende by i Arkansas, og hans kone begynner å like rikdommen som kommer fra hans nye liv. Den lille byen blir gradvis mer og mer velstående som sentrum for kokain-handelen.

Senere dukker Schafer opp og ber Seal om å frakte våpen til Contras med base i Honduras. Seal begynner å selge våpen til kartellet for å tjene mer penger. CIA oppretter en treningsbase for Contras, og Seal får i oppdrag å fly Contras-medlemmer inn. Men mange av dem forsøker å stikke av så snart de ankommer området. Seal tjener så mye penger at han begynner å grave ned pengene i en hage utenfor hjemmet hans. Seals svoger JB er arbeidsløs, og flytter inn hos dem. Etter hvert begynner han å stjele penger fra Seal-familien, og blir arrestert etter at den lokale lensmannen oppdager ham med en koffert full av kontanter. JB blir sluppet løs på kausjon, og Seal gir ham penger og en flybillett for at han skal reise sin vei. JB blir drept i bilen sin av en bombe plassert av Medellín-kartellet.

En stund senere velger CIA å avslutte hele programmet, og Seal blir arrestert av både FBI, DEA, ATF og politiet i Arkansas samtidig. Seal unnslipper straff ved å inngå en avtale med Det hvite hus som ønsker bevis for at Den sandinistiske frigjøringsfront er narkotika-smuglere. De ber Seal om å skaffe fotografier som knytter Medellín-kartellet til de nicaraguanske sandinistene. Seal klarer å skaffe bildene, men amerikanske myndigheter publiserer dem som propaganda mot Sandinistene. Seal er også fremtredende på flere av bildene, noe som fører til at han blir arrestert. I tillegg krever kartellet hevn, og Seal lever i frykt for å bli drept av leiemordere.

Skuespillere 
 Tom Cruise som Barry Seal
 Domhnall Gleeson som Monty Schafer
 Sarah Wright som Lucy Seal
 Jesse Plemons som sheriff Joe Downing i Arkansas.
 Caleb Landry Jones som Lucy's bror JB
 Jayma Mays som Dana Sibota.
 Lola Kirke som Judy Downing
 Connor Trinneer som George W. Bush

Referanser

Eksterne lenker
 

Filmer fra 2017
Actionkomedier fra USA
Engelskspråklige filmer
Kriminalfilmer fra USA